Rozhodnutie Komisie
z 20. júla 1999
o orientačnom rozdelení ročného finančného príspevku spoločenstva na predvstupové opatrenia pre rozvoj poľnohospodárstva a vidieka
(oznámené pod číslom dokumentu C(1999) 2431)
(1999/595/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1268/1999 z 21. júna 1999 o podpore spoločenstva na predvstupové opatrenia pre rozvoj poľnohospodárstva a vidieka v žiadateľských krajinách strednej a východnej Európy v predvstupovom období [1], najmä na jeho článok 11,
(1) keďže vo finančnej prognóze, schválenej na obdobie rokov 2000 až 2006 Európskou Radou na zasadnutí v Berlíne 24. a 25. marca 1999, ktorá tvorí súčasť Medziinštitucionálnej dohody o rozpočtovej disciplíne a zdokonalení rozpočtového postupu, bola stanovená horná hranica pre tri predvstupové nástroje; keďže čiastka určená podľa uvedeného nariadenia je stála ročná čiastka 520 miliónov EUR v cenách z roku 1999; keďže finančné prídely spoločenstva sú v každom prípade obmedzené výškami prostriedkov, ktoré prijal rozpočtový orgán;
(2) keďže Komisia má oznamovať kandidátskym krajinám svoje rozhodnutia o orientačnom rozdelení dostupných finančných zdrojov;
(3) keďže článok 7 ods. 3 uvedeného nariadenia stanovuje, že rozdelenie finančných prostriedkov musí vychádzať z počtu obyvateľstva zaoberajúceho sa poľnohospodárstvom, rozlohy poľnohospodársky využívanej plochy, hrubého domáceho produktu na osobu v parite kúpnej sily a špecifického charakteru územia;
(4) keďže kandidátske krajiny majú pripraviť plán podľa článku 4 ods. 1 uvedeného nariadenia a predložiť ho Komisii; keďže znalosť čiastky finančného prídelu Komisie je základným predpokladom na prípravu plánu;
(5) keďže treba uviesť, že udelenie pomoci spoločenstva podľa predvstupového nástroja pre poľnohospodárstvo závisí od toho, ako kandidátska krajina dodržuje finančné ustanovenia dohodnuté v protokoloch o financovaní, uzatvorených medzi spoločenstvom a prijímajúcimi krajinami,
PRIJALA TOTO ROZHODNUTIE:
Článok 1
Orientačné rozdelenie maximálnej čiastky ročného finančného príspevku spoločenstva prijímajúcim krajinám, podľa nariadenia (ES) č. 1268/1999, sa stanovuje v súlade s prílohou k tomuto rozhodnutiu. Čiastky sú vyjadrené v stálych cenách z roku 1999.
Rozdelenie sa stanovuje na obdobie rokov 2000 až 2006. V prípade potreby sa preskúma v súlade s článkom 15 nariadenia (ES) č. 1268/1999.
Ak je to potrebné, príspevky sa upravujú na základe výšiek prostriedkov, ktoré prijal rozpočtový orgán.
Článok 2
Toto nariadenie je adresované členským štátom.
V Bruseli 20. júla 1999